***** ΟΔΗΓΙΑ ΤΗΣ ΕΠΙΤΡΟΠΗΣ της 23ης Δεκεμβρίου 1986 για τη δεύτερη προσαρμογή στην τεχνική πρόοδο της οδηγίας 84/631/ΕΟΚ του Συμβουλίου σχετικά με την επιτήρηση και τον έλεγχο στην Κοινότητα των διασυνοριακών μεταφορών επικίνδυνων αποβλήτων (87/112/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 78/319/ΕΟΚ του Συμβουλίου της 20ής Μαρτίου 1978 για τα τοξικά και επικίνδυνα απόβλητα (1), και ιδίως το άρθρο 18, την οδηγία 84/631/ΕΟΚ του Συμβουλίου της 6ης Δεκεμβρίου 1984 σχετικά με την επιτήρηση και το έλεγχο στην Κοινότητα των διασυνοριακών μεταφορών επικίνδυνων αποβλήτων (2), όπως τροποποιήθηκε τελευταία από την οδηγία 86/279/ΕΟΚ (3), και ιδίως τα άρθρα 3, 4, 5, 15 και 17, Εκτιμώντας: ότι, προκειμένου να διασφαλιστεί η επιτήρηση και ο αποτελεσματικός έλεγχος, είναι απαραίτητη η κοινοποίηση προς τις αρμόδιες αρχές των ενδιαφερομένων κρατών μελών εκ μέρους του κατόχου των αποβλήτων, σε περίπτωση που θελήσει να μεταφέρει ή να παραδώσει προς μεταφορά τα απόβλητα από ένα κράτος μέλος προς ένα άλλο κράτος μέλος ή να τα διαμετακομίσει, μέσω ενός ή περισσότερων κρατών μελών, ή να τα μεταφέρει προς ένα κράτος μέλος από ένα τρίτο κράτος ή να τα μεταφέρει σε ένα τρίτο κράτος· ότι η κοινοποίηση αυτή πρέπει να γίνεται μέσω ενός ενιαίου εντύπου του οποίου το περιεχόμενο καθορίζεται στο παράρτημα Ι της οδηγίας 84/631/ΕΟΚ, όπως τροποποιήθηκε τελευταία από την οδηγία 85/469/ΕΟΚ (4), και σύμφωνα με τη διαδικασία που ορίζεται στο παράρτημα IV της οδηγίας αυτής· ότι, στην περίπτωση μεταφοράς αποβλήτων εκτός της Κοινότητας, είναι απαραίτητο να τροποποιηθούν οι γενικές οδηγίες σχετικά με το κοινό δελτίο αποστολής· ότι για τη μεταφορά αποβλήτων μη σιδηρούχων μετάλλων προοριζόμενων για την επαναχρησιμοποίηση, την αναγέννηση ή την ανακύκλωση με βάση σύμβαση που αναφέρεται στις ανωτέρω διεργασίες, αρκούν δηλώσεις σε ενιαίο έντυπο το περιεχόμενο του οποίου αναφέρεται στο παράρτημα ΙΙ της οδηγίας 85/469/ΕΟΚ· ότι, στην περίπτωση μεταφοράς εκτός Κοινότητας, η διαδικασία χρησιμοποίησης του εντύπου αυτού, η οποία περιγράφεται στην εν λόγω οδηγία, πρέπει να τροποποιηθεί· ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Επιτροπής για την Προσαρμογή στην Τεχνική Πρόοδο της οδηγίας 78/319/ΕΟΚ, για τα τοξικά και επικίνδυνα απόβλητα, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα ΙΙ και IV της οδηγίας 85/469/ΕΟΚ τροποποιούνται ως εξής: 1. Στο παράρτημα ΙΙ, το σημείο 3 των οδηγιών του εντύπου « Δήλωση για την επαναχρησιμοποίηση, αναγέννηση ή ανακύκλωση αποβλήτων προερχομένων από μη σιδηρούχα μέταλλα» αντικαθίσταται, και στα τέσσερα αντίγραφα του εντύπου, από το ακόλουθο κείμενο: «3. Ο κάτοχος των αποβλήτων φυλάσσει το αντίγραφο 3 του εντύπου και αποστέλλει το αντίγραφο 4 στις αρμόδιες αρχές του κράτους μέλους προορισμού πριν από την αποστολή, και, στην περίπτωση αποβλήτων που εξάγονται εκτός της Κοινότητας, στις αρμόδιες αρχές του κράτους μέλους αποστολής και του κράτους μέλους από το οποίο τα απόβλητα εγκαταλείπουν την Κοινότητα (φωτοαντίγραφο).» 2. Στο παράρτημα IV, με τον τίτλο «Γενικές οδηγίες όσον αφορά το κοινό δελτίο αποστολής»: α) στο στοιχείο Α, τα σημεία 2, 3 και 4 αντικαθίστανται από το ακόλουθο κείμενο: «2. σε περίπτωση μεμονωμένης μεταφοράς αποβλήτων που θα διατεθούν έξω από την Κοινότητα, τα τρία αντίγραφα του εντύπου στην αρμόδια αρχή του κράτους μέλους αποστολής ή στην αρμόδια αρχή του κράτους μέλους εξόδου από την Κοινότητα όταν τα απόβλητα διατίθενται σ' ένα τρίτο κράτος που συνορεύει με το εν λόγω κράτος μέλος, και αυτό το κράτος μέλος ασκεί το δικαίωμα έκδοσης απόδειξης παραλαβής, σύμφωνα με το άρθρο 4 παράγραφος 2 τελευταίο εδάφιο της οδηγίας 84/631/ΕΟΚ, όπως τροποποιήθηκε τελευταία από την οδηγία 86/279/ΕΟΚ· 3. σε περίπτωση μεμονωμένης μεταφοράς αποβλήτων που προέρχονται από τρίτο κράτος, με κοινοτική διαμετακόμιση για διάθεση στο εξωτερικό της Κοινότητας, τα τρία αντίγραφα του εντύπου στην αρμόδια αρχή του κράτους μέλους εξόδου από την Κοινότητα· 4. σε περίπτωση πολλών μεταφορών (γενική κοινοποίηση), τα αντίγραφα 1 και 2 του εντύπου και μερικά αντίγραφα 3, όσα και οι μεταφορές που πρόκειται να πραγματοποιηθούν στις αρμόδιες αρχές που ορίζονται στα σημεία Α.1, Α.2 ή Α.3· 5. για όλες τις περιπτώσεις που ορίζονται στα σημεία 1 έως 4, φωτοαντίγραφο του αντιγράφου 1 του εντύπου στις αρμόδιες αρχές όλων των άλλων ενδιαφερόμενων κρατών: κράτη μέλη αποστολής και διαμετακόμισης, τρίτο(α) κράτος(η) διαμετακόμισης και προορισμού.»· β) η τελευταία φράση του στοιχείου Β αντικαθίσταται από το ακόλουθο κείμενο: «Η αρμόδια αρχή του κράτους μέλους δίδοντας βεβαίωση της παραλαβής αποστέλλει το αντίγραφο 2 στις αρμόδιες αρχές των άλλων ενδιαφερομένων κρατών μελών καθώς και, ενδεχομένως, στο τρίτο κράτος προορισμού, στο τρίτο(α) κράτος(η) διαμετακόμισης και στον παραλήπτη.»· γ) η δεύτερη φράση του στοιχείου Ε αντικαθίσταται από το ακόλουθο κείμενο: «Σε περίπτωση μεταφοράς αποβλήτων τα οποία πρέπει να διατεθούν έξω από την Κοινότητα, το αντίγραφο 3 πρέπει να αποστέλλεται στο τελωνείο από το οποίο τα απόβλητα εγκαταλείπουν οριστικά την Κοινότητα.»· δ) το στοιχείο Η αντικαθίσταται από το ακόλουθο κείμενο: «Η. Όταν τα απόβλητα εξάγονται εκτός Κοινότητας για να καταστραφούν εκτός αυτής, ο κάτοχος των αποβλήτων πρέπει να πιστοποιήσει στην αρμόδια αρχή του κράτους μέλους που εξέδωσε τη βεβαίωση παραλαβής της κοινοποίησης μεταφοράς, το αργότερο έξι εβδομάδες από τότε που τα απόβλητα εγκατέλειψαν την Κοινότητα, ότι τα απόβλητα αυτά έφθασαν στον προβλεπόμενο προορισμό και να αναφέρει το τελευταίο τελωνείο από το οποίο τα απόβλητα εγκατέλειψαν οριστικά την Κοινότητα.» 3. Στο παράρτημα IV, με τον τίτλο «Οδηγίες για τη συμπλήρωση του εντύπου» και υπότιτλο «Β. Οδηγίες για τη συμπλήρωση των αντιγράφων 1, 2 και 3», το σημείο «Πλαίσιο 8» αντικαθίσταται από το ακόλουθο κείμενο: «Πλαίσιο 8 Επισυνάπτονται, υπογεγραμμένα από τον παραλήπτη, τα στοιχεία σχετικά με τη σύμβαση που έχει συναφθεί μεταξύ του κατόχου και του παραλήπτη όσον αφορά τα απόβλητα που αναφέρονται στην εν λόγω κοινοποίηση. Ενδεχομένως, επισυνάπτονται: - κατάλογος δημιουργών αποβλήτων/μεταφορέων (πλαίσια 5 και 6), - λεπτομερή στοιχεία για τα απόβλητα (πλαίσιο 22), - απόδειξη ότι συμφωνεί για τη μεταφορά αυτή το τρίτο κράτος προορισμού, στην περίπτωση μεταφοράς αποβλήτων από ένα κράτος μέλος για διάθεση σ' ένα τρίτο κράτος». Άρθρο 2 Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα οδηγία από την 1η Ιανουαρίου 1987. Ενημερώνουν αμέσως την Επιτροπή. Άρθρο 3 Η παρούσα οδηγία απευθύνεται στα κράτη μέλη. Βρυξέλλες, 23 Δεκεμβρίου 1986.

[Source: multi_eurlex | Tokens: 5807]